《五月十九日大雨》
刘基
风驱急雨洒高城,云压轻雷殷地声。
雨过不知龙去处,一池草色万蛙鸣。
《谒金门·五月雨》
陈子龙
莺啼处,摇荡一天疏雨。极目平芜人尽去,断红明碧树。费得炉烟无数,只有轻寒难度。忽见西楼花影露,弄晴催薄暮。
《夏雨》
陆游
忽闻疏雨滴林梢,起看油云满四郊。
行蚁君臣初徒穴,鸣鸠夫妇正争巢。
筑陂处处移新稻,乘屋家家补破茆。
堪笑此翁惟美睡,孝先便腹任讥嘲。
《柳州开元寺夏雨》
吕本中
风雨潇潇似晚秋,鸦归门掩伴僧幽。
云深不见千岩秀,水涨初闻万壑流。
钟唤梦回空怅望,人传书至竟沈浮。
面如田字非吾相,莫羡班超封列侯。
请输入图片描述
《夏雨》
薛能
何处发天涯,风雷一道赊。
去声随地急,残势傍楼斜。
透树垂红叶,沾尘带落花。
潇湘无限思,闲看下蒹葭。
《鹤冲天》
周邦彦
梅雨霁,暑风和,高柳乱蝉多。小园台榭远池波,鱼戏动新荷。薄纱厨,轻羽扇,枕冷簟凉深院。此时情绪此时天,无事小神仙。
《南歌子》
贺铸
疏雨池塘见,微风襟袖知。阴阴夏木啭黄鹂,何处飞来白鹭立移时。易醉扶头酒,难逢敌手棋。日长偏与睡相宜,睡起芭蕉叶上自题诗。
《约客》
赵师秀
黄梅时节家家雨,青草池塘处处蛙。
有约不来过夜半,闲敲棋子落灯花。
请输入图片描述
《昭君怨·咏荷上雨》
杨万里
午梦扁舟花底,香满西湖烟水。
急雨打篷声,梦初惊。却是池荷跳雨,散了真珠还聚。聚作水银窝,泻清波。